Predkladacia správa

     Návrh zákona, ktorým sa mení a dopĺňa zákon č. 13/2002 Z.z. o podmienkach premeny niektorých rozpočtových organizácií a príspevkových  organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov v znení zákona č. 457/2002 Z.z. predkladá ministerstvo na základe Plánu legislatívnych úloh vlády SR na rok 2003.
     
     Predkladaný návrh zákona rieši dva okruhy problémov : administratívnu náročnosť pri predkladaní návrhov na vydanie rozhodnutí vládou SR o transformácií a odstraňuje duplicitu v predkladaní dokumentov tvoriacich povinné náležitosti transformačného projektu a transformačného návrhu. Upresňuje tiež postup oceňovania majetku, ktorý vkladá štát do neziskovej organizácie a určuje čo je predmetom vkladu záujemcu. Navrhované úpravy novely zákona vychádzajú z aplikačnej praxe a výsledkov kontroly Najvyššieho kontrolného úradu SR z decembra 2002.

     Návrh zákona sa podľa §3 ods.2 písm. b/ zákona č. 106/1999 Z.z. o hospodárskom a sociálnom partnerstve nedotýka dôležitých  záujmov zamestnancov a zamestnávateľov, najmä hospodárskych, sociálnych, pracovných a mzdových podmienok. Doložka finančných, ekonomických, enviromentálnych vplyvov a vplyvov na zamestnanosť sa vzhľadom na vyššie uvedené nevyhotovuje.

     V rámci práva Európskej únie predložený návrh zákona svojou problematikou nepatrí medzi oblasti aproximácie práva obsiahnuté v Čl. 70 Európskej dohody o pridružení. Doložka zlučiteľnosti je pripojená, návrh zákona je v súlade s Ústavou Slovenskej republiky a ostatnými zákonmi. Nezakladá finančné nároky voči štátnemu rozpočtu, rozpočtu obcí a vyšších územných celkov a nebude mať dopad na pracovné sily a zamestnanosť. Voči uvedenému Ministerstvo financií SR neuplatnilo žiadnu pripomienku. Listom č. 119/2003 z 12.2.2003  bol návrh zákona zaslaný na medzirezortné pripomienkové konanie. Návrh zákona bol v rámci medzirezortného pripomienkového konania zaslaný všetkým ministerstvám a ostatným ústredným orgánom štátnej správy a ďalším vybraným subjektom. Výsledok pripomienkového konania je uvedený v osobitnej časti predloženého návrhu pod bodom 6. Návrh zákona sa predkladá bez rozporov.

     Návrh  zákona  bol  prerokovaný  Legislatívnou  radou vlády  Slovenskej  republiky  1.apríla 2003 s odporúčaním návrh dopracovať podľa jej pripomienok a odporúčaní a na rokovanie vlády predložiť jeho nové, upravené znenie. Odporúčania a pripomienky Legislatívnej rady vlády Slovenskej republiky boli do návrhu zákona zapracované.